Návrh 

K o m u n i k é

           Vláda Slovenskej republiky na svojom rokovaní  dňa ......... 2002 prerokovala Správu o zabezpečení vypracovania „Štúdie pre lokalizáciu priemyselných parkov vo vybraných oblastiach Slovenskej republiky“.
          Vypracovanie štúdie vyplynulo z uznesenia vlády SR č. 1039 zo dňa 13. decembra 2000.
Cieľom štúdie je vytipovanie lokalít pre umiestnenie priemyselných parkov, ktoré sú vhodné z hľadiska environmentálneho a zároveň z hľadiska sociálnoekonomického.
           Ministerstvo životného  prostredia SR v spolupráci s ostatnými príslušnými ministerstvami zabezpečilo vypracovanie štúdie na základe požiadaviek jednotlivých obcí.  Vypracovaná štúdia poskytla reálnu predstavu o záujme jednotlivých samosprávnych celkov budovať priemyselné parky na svojom území. Taktiež naznačila mieru ich pripravenosti.
           Vypracovanú štúdiu je však potrebné ďalej dopracovať a zobjektivizovať, a preto vláda SR uložila ministrovi životného prostredia v spolupráci s ministrami príslušných rezortov zabezpečiť dopracovanie štúdie, ako zámeru rozvojového programu na podporu prílevu zahraničných investícií. Zároveň odporučila prezidentovi prezídia Fondu národného majetku SR vyčleniť zo zdrojov Fondu národného majetku finančné prostriedky vo výške 16,5 mil.Sk na dopracovanie štúdie a na zabezpečenie zmien a doplnkov územnoplánovacích dokumentácií. Vláda SR zároveň odporučila predsedom samosprávnych krajov spolupracovať pri dopracovaní štúdie a na jej základe zabezpečiť obstaranie a schválenie zmien a doplnkov ÚPN VÚC.